b"\n_START_ARTICLE_\nCan Bosch (la Selva de Mar)\n_START_SECTION_\nDescripci\xc3\xb3\n_START_PARAGRAPH_\nSituat dins del nucli urb\xc3\xa0 de la poblaci\xc3\xb3 de la Selva de Mar, a l'extrem de migdia del terme, al costat de la riera de la Selva._NEWLINE_Edifici de planta rectangular amb jard\xc3\xad, amb la coberta de teula de dos vessants i distribu\xc3\xaft en planta baixa i dos pisos. La fa\xc3\xa7ana principal presenta majorit\xc3\xa0riament obertures rectangulars. Les de la planta baixa presenten el mateix emmarcament que la resta del parament, un placat de pedra picada emblanquinada amb un s\xc3\xb2col de diferent color. Al primer pis hi ha tres balcons exempts amb les llosanes motllurades i baranes de ferro treballat. Els finestrals de sortida s\xc3\xb3n rectangulars i estan bastits amb carreus de pedra ben desbastats. Aquest nivell compta amb dos plafons de cer\xc3\xa0mica vidrada decorada. Les obertures de la segona planta s\xc3\xb3n rectangulars i tenen un emmarcament en relleu emblanquinat. A l'extrem de tramuntana del parament hi ha una obertura d'arc de mig punt que forma part de la galeria del pis superior de l'edifici. La fa\xc3\xa7ana lateral presenta obertures rectangulars al primer pis, mentre que a la segona planta hi ha la galeria d'arcs de mig punt, que presenta els emmarcaments emblanquinats i est\xc3\xa0 delimitada per balustrades de pedra. Aquestes balustrades s\xc3\xb3n id\xc3\xa8ntiques a la barana de delimitaci\xc3\xb3 del pati, el qual es troba elevat respecte el nivell del carrer de la Font._NEWLINE_La construcci\xc3\xb3 presenta els paraments arrebossats i emblanquinats."